b'\n_START_ARTICLE_\nVia Traiana Nova\n_START_PARAGRAPH_\nVia Traiana Nova (slovensko: Nova Trajanova cesta), rimska cesta, ki jo je obnovil cesar Trajan._NEWLINE_Nova Trajanova cesta je bila zgrajena na Bli\xc5\xbenjem vzhodu na stari trgovski cesti, ki se je prvotno imenovala Via Regia (Kraljeva cesta). Naziv Via Regia je pomenil, da je cesta pod posebno kraljevo za\xc5\xa1\xc4\x8dito in zagotavlja varno potovanje. Ime Nova je dobila zato, da bi se razlikovala od \xc5\xbee obstoje\xc4\x8de ceste Via Traiana v Italiji. Pogosto so jo imenovali kar Via Nova, v\xc4\x8dasih tudi Via Nova Traiana.\n_START_SECTION_\nGraditev\n_START_PARAGRAPH_\nPo Trajanovi priklju\xc4\x8ditvi Nabatejskega kraljestva k Rimskemu cesarstvu in ustanovitvi province Arabije (Arabia Petraea) so vojaki III. legije Cirenajka pod vodstvom legata Gaja Kalvdija Severa leta 107 za\xc4\x8deli graditi cesto med Amanom in Petro. Graditev tega dela ceste je bila zaklju\xc4\x8dena leta 111. Naslednje leto je bil zgrajen del ceste med Petro in Akabo, leta 114 pa \xc5\xa1e severni del med Amanom in Bostro, upravnim sredi\xc5\xa1\xc4\x8dem province. Cela cesta od Resafe do Memfisa v Egiptu je bila zgrajena med vladavino Trajanovega naslednika Hadrijana. V naslednjih dveh stoletjih je bila ve\xc4\x8dkrat obnovljena._NEWLINE_Trajanova cesta je bila po popravilu tlakovana in \xc5\xa1iroka sedem metrov in je postala ena od najpomembnej\xc5\xa1ih cest na Bli\xc5\xbenjem vzhodu. Vzporedno s cesto se je zgradil tudi niz majhnih obrambnih trdnjav, razglednih stolpov in obve\xc5\xa1\xc4\x8devalnih postaj. Njihova naloga je bila nadziranje karavanskih poti in oaz v obmejnem pasu in prometa po sami cesti.'